b'\n_START_ARTICLE_\nBrindisi (pokrajina)\n_START_SECTION_\nZgodovinske zanimivosti\n_START_PARAGRAPH_\nKot na Slovenskem krasu, je tudi na tem ozemlju opazna obilica odve\xc4\x8dnega kamenja. Pri nas so to kamenje predvsem zlagali na obmejne zidke, neuporabne kose pa odvrgli na gomile (glej tudi kra\xc5\xa1ka gri\xc5\xbea). Podobno so tudi v Apuliji trebili zemlji\xc5\xa1\xc4\x8da za pridobitev rodovitne zemlje. Odve\xc4\x8dni kamen je bil na primer dobra kritina za strehe, ki \xc5\xa1e danes krasijo "trulle", tipi\xc4\x8dne hi\xc5\xa1e teh krajev. Kar ni bilo uporabno, so tudi tukaj kmetje zmetali na kup. Ker pa tod ni burje in se kamen zaradi ve\xc4\x8dje razlike med dnevno in no\xc4\x8dno temperaturo prej "usede" (prilagodi eden na drugega), so ti kupi precej vi\xc5\xa1ji od na\xc5\xa1ih gomil, v\xc4\x8dasih kar do 15 metrov. Doma\xc4\x8dini jim pravijo specchie [sp\xc3\xa8kje]. Izvedenci smatrajo, da so za\xc4\x8dele nastajati \xc5\xbee v osmem ali devetem stoletju pr. n. \xc5\xa1t. in jih zato vklju\xc4\x8dujejo med megalite bronaste dobe. Po mnenju nekaterih so ti kupi kamenja v\xc4\x8dasih slu\xc5\xbeili kot opazovali\xc5\xa1\xc4\x8da, zato naj bi tudi bili tako visoki. Drugi spet poudarjajo, da so nekatere manj\xc5\xa1e gomile pokrivale posmrtne ostanke, kar bi jih uvr\xc5\xa1\xc4\x8dalo med grobnice, toda ve\xc4\x8dji objekti so vsi samo kupi kamenja brez grobov v notranjosti. Najbolj zanimiva je domneva, ki pa ni z ni\xc4\x8demer potrjena, da so bile specchie nekak\xc5\xa1ni vodni zbirniki: nizke no\xc4\x8dne temperature naj bi pu\xc5\xa1\xc4\x8dale na kamnih obilno jutranjo roso, dragoceno v teh suhih krajih.'